Thomas Jensen (S), 2012-03-27:
Det lovforslag, vi behandler i dag, er en lovændring, der overordnet set vil skabe større lighed mellem de danske bilister.
Samtidig er lovforslaget og finansieringen en forudsætning for, at vi kan give 1 mia. kr. til bedre og billigere offentlig transport.
Lovforslaget rummer to vigtige tiltag.
Det første er et opgør med den voksende spekulation i såkaldte mindstebeskatningspriser, når man beregner registreringsafgift på leasing- og demonstrationsbiler.
Det andet er at skabe større gennemsigtighed for alle danskere i forhold til det grundlag, registreringsafgiften beregnes på.
I dag indregistreres cirka halvdelen af alle nye person- og varebiler som leasing- og demonstrationsbiler.
Det skyldes primært, at registreringsafgiften på denne type køretøjer er markant lavere end den afgift, man betaler, hvis man køber sin bil.
Registreringsafgiften beregnes nemlig af forhandlerens eller udlejerens indkøbspris og ikke af salgsprisen ligesom for biler, der sælges til en almindelig privat bilkøber.
Det er urimeligt, for det betyder jo, at to borgere med ens biler betaler vidt forskellige registreringsafgifter, blot fordi den ene ejer og den anden leaser sin bil.
Derfor gør vi op med den voksende spekulation i mindstebeskatningspriser; vi sikrer ganske enkelt, at afgiftsgrundlaget er det samme, uanset om bilen sælges til en almindelig privat bilkøber eller til leasing- eller demonstrationsbrug.
Det skaber en ensartet beskatning, og det er kun rimeligt.
Samtidig skaber vi større gennemsigtighed omkring det grundlag, registreringsafgiften beregnes på.
Fremover vil SKAT derfor offentliggøre prissætningen af biler.
På den måde får alle danskere mulighed for at tjekke, om de betaler den rigtige pris for deres bil.
I høringsnotatet er der bebudet et ændringsforslag ved andenbehandlingen, der vil sikre, at SKAT ikke offentliggør informationer om konkrete virksomheder eller bilers stelnumre.
Til gengæld offentliggøres et gennemsnitligt afgiftsgrundlag på baggrund af det anmeldte afgiftsgrundlag.
Det er min opfattelse, med hensyn til ændringsforslaget, at den offentliggørelse ikke vil være et væsentligt indgreb i bilforhandleres eller udlejeres erhvervsforhold, og det er godt.
Men ét er en tiltrængt ensartethed og gennemskuelighed med hensyn til afgiftsgrundlaget, noget andet er, og det er helt centralt, at lovforslaget giver 1 mia. kr. i provenu
Og der skal ikke herske tvivl om, at den kollektive trafik har et behov for en saltvandsindsprøjtning, for i en periode på 10 år med en højreorienteret regering er priserne på den kollektive trafik ifølge Trafikstyrelsen steget med ikke mindre end 47,8 pct. Andre opgørelser viser for lokalområder stigninger på helt op til 87 pct., så man kan vist rolig konkludere, at det er en smule over den almindelige prisudvikling.
Så når vi vælger at bruge provenuet på 1 mia. kr. på at forbedre den kollektive trafik, er det ikke et enten-eller i forhold til kollektiv transport og privatbilisme, nej, det er et udtryk for et både-og, hvor vi sikrer en balance mellem gode forhold for de borgere, der benytter den kollektive trafik, og de borgere, som har brug for en bil.
Sidst, men ikke mindst forventer vi, at lovforslaget giver en miljøforbedring, for
når afgiftsgrundlaget bliver ens for alle, kan det ikke udelukkes, at der derfor bliver solgt færre og mindre biler.
Når vi samtidig sikrer en bedre og billigere offentlig transport, må det alt andet lige betyde, at flere vælger denne transportform til gavn for miljøet.
Derfor støtter Socialdemokraterne forslaget.